Title: VLÁDA SLOVENSKEJ REPUBLIKY
Author: dss33
Last saved by: tapferova

Predkladacia správa

Informáciu o stave delimitačných protokolov predkladá na rokovanie vlády Slovenskej republiky minister vnútra na základe bodu B. 5. uznesenia vlády č. 715 zo 14. júla 2004 k správe o návrhu riešenia niektorých problémov decentralizácie verejnej správy.

V bode B. 5. citovaného uznesenia vlády SR č. 715/2004 bola ministrovi vnútra uložená úloha - pripraviť sumarizáciu delimitačných protokolov; vytvoriť zoznam nepodpísaných protokolov, resp. podpísaných s výhradou za každý rezort; uskutočniť rozporové konanie so Združením miest a obcí Slovenska a predložiť správu o ukončení konania na rokovanie vlády do 30. septembra 2004. 

	Na zabezpečenie plnenia uvedenej úlohy Ministerstvo vnútra SR prostredníctvom krajských úradov a obvodných úradov opätovne preskúmalo delimitačné protokoly uzatvorené okresnými úradmi v roku 2002 na úseku vedenia matriky. Na úseku vedenia matriky sú podpísané delimitačné protokoly s výhradou za obce Vyhne, Janova Lehota, Hliník nad Hronom, Mestská časť Košice – Juh, Snina, Ulič, Stropkov, Turzovka, Trnava, Brezno. 

	Podľa úlohy B. 5. uznesenia vlády SR č. 715/2004 o uvedenom stave delimitačných protokolov na úseku vedenia matriky oboznámilo Ministerstvo vnútra SR listom č. 207702-2004/03310-007 Združenie miest a obcí Slovenska. 

Zo stanoviska Združenia miest a obcí Slovenska vyplynula požiadavka doplniť materiál o zoznam podpísaných delimitačných protokolov s výhradou a o spôsob riešenia rozporov. Ministerstvo vnútra SR materiál doplnilo. Vzhľadom na to, že v čase uzatvárania delimitačných protokolov medzi okresnými úradmi, ktoré boli súčasťou rozpočtových kapitol krajských úradov a obcami, nebolo v pôsobnosti rezortu ministerstva vnútra určovať výšku finančných prostriedkov na zabezpečenie preneseného výkonu štátnej správy na úseku vedenia matriky, boli protokoly podpísané s výhradou k výške finančných prostriedkov odstúpené na riešenie Ministerstvu financií SR. Zo strany Ministerstva vnútra SR bol proces uzatvárania delimitačných protokolov na úseku vedenia matriky ukončený.     

Materiál nezasahuje do pôsobnosti iných orgánov verejnej moci a je informatívnej povahy, preto sa predkladá na rokovanie vlády bez predchádzajúceho pripomienkového konania v súlade s  čl. 10 ods. 6 písm. a) smernice na prípravu a predkladanie materiálov na rokovanie vlády Slovenskej republiky. 

Materiál nemá finančný, ekonomický, environmentálny vplyv a ani vplyv na zamestnanosť.